[{"text_idx": "#000001", "text": "Yr wythnos hon, Robyn Davies - fu'n rhan o dim sylwebu Seiclo S4C yn y Tour de France y llynnedd - sy'n ein tywys ni i'w bump hoff leoliad seiclo, yn ne Cymru ac yn ne Ffrainc. Mwynhewch - a diolch o galon am gyfrannu."}, {"text_idx": "#000002", "text": "\"Mae\u2019r profiad o ddewis pump taith feicio wedi bod yn hynod o anodd ond hefyd yn brofiad pleserus wrth ystyried cymaint o deithiau gwefreiddiol sydd i ddewis ohonynt. Mae Cymru yn wlad ddelfrydol i fyw ynddi, golygfeydd godidog, dringfeydd heriol ac heolydd anghysbell gwefreiddiol.\""}, {"text_idx": "#000003", "text": "\"Yn gyntaf dw i wedi penderfynnu cynnwys dwy daith roddodd gymaint o bleser i mi yn ystod fy mhlentyndod ac a osododd sylfaenau beicio cadarn imi a sicrhau y byddai seiclo yn fy ngwaed hyd byth.\""}, {"text_idx": "#000004", "text": "\"Mae\u2019r heol o Bont ar Fynach i Rayadr yn torri yn syth ar draws mynyddoedd y Cambrian. Mae\u2019n teithio drwy goedwigoedd hynafol, ardal lle gellir gweld olion mwynglofeydd tin ac ardal fynyddig, cyn troelli lawr wrth ochr llynoedd Cwm Elan i orffen yn Rhayadr. Cafodd y ffordd yma ei disgrifio gan sefydliad yr AA fel un o\u2019r deg ffordd orau i yrru arni yn y byd! Mae hyd yn oed yn well ar gefn beic. Cefais fy mlas cyntaf o\u2019r ffordd hon fel bachgen tair ar ddeg oed ar daith gyda chlwb beicio Llanidloes, y Llani Wheelers. Er i mi gael trafferth gyda gers fy meic hanner ffordd drwy\u2019r daith, ces fy swyno gymaint nes i mi ddychwelyd dro ar o\u0302l tro.\""}, {"text_idx": "#000005", "text": "\"Dyma daith o Lanidloes i Fachynlleth ar un o\u2019r ffyrdd uchaf yng Nghymru. Pan yn ifanc, byddwn yn dechrau o Lanidloes ac ym ymlwybro i fyny drwy Goedwigoedd Hafren i gyrraedd Penfforddlas (Staylittle i rai ohonoch) cyn troi i fyny eto am Ddylife. Rydych yn cyrraedd y pwynt uchaf, 512 metr uwchlaw\u2019r mo\u0302r, dafliad carreg o\u2019r gofeb i Wynford Vaughan Thomas. Does dim syndod fod hwn yn hoff fan ganddo o weld yr olygfa wefreiddiol o edrych allan dros Eryri. Mae deg heol gyhoeddus yn codi I uchder o dros 500m yng Nghymru a dyma un ohonynt. Mae\u2019r darn olaf o Ddylife ar raddfa o dros 15% ond yn llawer haws na\u2019r dringfa hir i fyny no\u0302l o\u2019r ochr arall.\""}, {"text_idx": "#000006", "text": "\"Dwi nawr yn byw yn Myddfai yng ngogledd Sir Gaerfyrddin ac mae hon eto yn ardal sy\u2019n cynnig gwledd o deithiau beicio godidog a chyfle i mi gynnig i\u2019m tri mab brofiadau tebyg i\u2019r rhai ges i pan yn ifanc.\""}, {"text_idx": "#000007", "text": "Edrych dros y Bannau o'r Epynt."}, {"text_idx": "#000008", "text": "\"Dyma daith, tua tair milltir o stepen fy nrws, na sydd wedi cael y sylw mae\u2019n haeddu, efallai am ei bod yn eithaf anghysbell. O bentref Myddfai, tua tair milltir o Lanymddyfri, gellir dilyn heol fynyddig drosodd I Drecastell, lle cewch grib Llyn y Fan ar y dde a Llyn Wysg ar y chwith, ymlaen i Lywel a thros yr Epynt i Dirabad. Unwaith eich bod wedi dringo i\u2019r pwynt uchaf mae\u2019r golygfeydd o Fannau Brycheiniog cystal os nad yn well nag o unman arall. Gellwch weld yr holl ffordd o\u2019r Preseli i\u2019r Gelli Gandryll. Mae manteision mawr eraill, sef, dim traffig a tharmac sydd mor llyfn a\u0302 phen o\u0302l babi!. Er bod y Weinyddiaeth Amddiffyn yn gyfrifol am ansawdd y ffordd gallaf eich sicrhau nad ydych yn debygol o gael eich saethu! Os byddech yn dymuno profiad llawnach o\u2019r Epynt, mae\u2019n bosibl mynd ymlaen o Dirabad i Langammarch a throsodd i Gapel Uchaf a Chapel Isaf cyn dychwelyd drwy Cradoc (ger Aberhonddu) i Drecastell.\""}, {"text_idx": "#000009", "text": "\"Dyma fy hoff daith ar hyn o bryd. Dyma heol sy\u2019n mynd o Lanymddyfri drwy Rhandirmwyn, o amgylch Llyn Brianne ac yna nail ai i Dregaron neu i Abergwesyn. Ar o\u0302l gadael Rhadirmwyn nid oes metr o darmac gwastad . Dyma heol sydd yn droellog, yn llyfn, yn fynyddig, bob amser yn edrych yn wahanol a phob amser yn heriol. Mae\u2019r heol sy\u2019n troelli o gwmpas yr argae nes iddi gyrraedd capel diarffordd Soar y Mynydd yn un o\u2019r ffyrdd gorau, as nad y gorau i feicio yn y byd, yn fy marn i. Ychydig flynyddoedd yn o\u0302l cawsom y pleser o gael Jean Marie Leblanc, trefnydd y Tour de France ar y pryd, i\u2019n hannerch yng nghinio ein clwb seiclo yn Llanymddyfri. Y diwrnod wedyn, aethom ag e o gwmpas y llyn, mewn car yn anffodus!. Dywedodd nad oedd e erioed wedi gweld y fath heol a byddai unrhyw \u201cGrand Tour\u201d yn falch o fedru cynnwys cymal o\u2019r fath.\""}, {"text_idx": "#000010", "text": "\"Rwyf wedi penderfynnu cynnwys un taith dramor, gan obeithio daw diwedd ar y gwaharddiad teithio ac y gallwn eto ymestyn ein gorwelion beicio.\""}, {"text_idx": "#000012", "text": "\"Yn fy arddegau cefais y cyfle i fynd draw i Ffrainc i gystadlu ond doedd dim byd wedi fy mharatoi am fy Alp cyntaf, y Croix de Fer. Nid hwn yw\u2019r un uchaf, yr un enwocaf na\u2019r un mwyaf serth, ond mae\u2019r ffaith mai hwn oedd yr un cyntaf i mi wedi achosi iddo aros yn fy nghalon. Cefais y cyfle yn 2016 i fynd a\u0302\u2019r meibion allan yno, a dyna oedd eu Alp cyntaf nhw hefyd. Mae ganddo bopeth buasech yn ddymuno ei gael ym mynyddoedd uchel Ewrop. Mae\u2019n dechrau mewn pentref bach hardd o\u2019r enw Le Plan ac yn dringo ar hyd wal argae, cyn dechrau\u2019r daith i fyny drwy goedwigoedd bytholwyrdd. Mae\u2019n torri allan o\u2019r goedwig i olygfa o fynyddoedd dan eira a llynoedd gwyrddlas, cyn dringo ymhellach i fyny dros ddwy fil o fetrau. Yn ffodus mae\u2019r caffi ar y col yn coginio\u2019r omlet gorau y gallwch ei ddychmygu. Mae\u2019r gwibiad nol lawr hyn yn oed yn well. Gobeithio wir y bydd cyfle i ail fyw gwefr y daith eto cyn bo hir.\""}, {"text_idx": "#000013", "text": "Diolch o galon i Robyn am gyfrannu i gofnod yr wythnos hon, a cofiwch - os hoffech chi fod y nesaf, anfonwch DM ar Twitter i @cycling_dragon neu beth am e-bostio ."}]